Nadin qasırğası
Nadin qasırğası, qeydə alınmış dördüncü ən uzun ömürlü Atlantik qasırğası olmuş dəyişkən xarakterli Kateqoriya 1 qasırğası idi. On dördüncü tropik siklon və 2012-ci il Atlantik qasırğası mövsümünün adlandırılmış fırtınası olaraq, Nadin 10 Sentyabrda Cape Verdedən qərbə doğru hərəkət edən tropik dalğadan əmələ gəlmişdi. Ertəsi gün o güclənərək Nadin Tropik Fırtınasına çevrilmişdi. Başlanğıcda şimal-qərbə doğru hərəkət etdikdən sonra Nadin bütün quru sahələrdən xeyli uzaqlaşaraq şimala dönmüşdü. Erkən 15 Sentyabrda, Nadin şərqə doğru burulduğu üçün qasırğa statusuna çatdı. Tezliklə şaquli külək kəsilmələrinin artması Nadini zəiflətdi və Sentyabrın 16-da, o, yenidən tropik fırtınaya çevrildi. Ertəsi gün fırtına şimal-şərqə doğru hərəkət etməyə başladı və Azor adalarını təhdid etdi, lakin Sentyabrın 19-u günün sonunda Nadin adalara çatmazdan əvvəl şərq-cənub-şərq istiqaməti aldı. Buna baxmayaraq, fırtına bir neçə adada tropik fırtına küləkləri yaratdı. Sentyabrın 21-də, fırtına Azor adalarının cənubundaykən cənub-cənub-şərqə doğru buruldu. Həmin günün davamında Nadin ekstra-tropik aşağı təzyiq sahəsinə keçdi. Əlverişli şəraitə görə Nadinin qalıqları 24 Sentyabrda tropik siklona çevrildi. Yenidən inkişaf etdikdən sonra fırtına siklonik bir dövrə vurdu və yavaş-yavaş şərqi Atlantik boyu burularaq dolandı. Nəhayət, Nadin cənub-cənub-qərb tərəfə çevrildi və bu zaman o, demək olar ki, hərəkətsiz oldu. Sentyabr ayının 28-ə qədər fırtına şimal-qərbə doğru əyildi və yenidən qasırğaya çevrildi. Güclü siklon daha da intensivləşdi və 140 km/saat sürətli küləklərlə 30 Sentyabrda zirvəyə çatdı. Ancaq ertəsi gün, şərtlər getdikcə əlverişsiz hala gəldiyi üçün, Nadin zəifləyərək sürəti 105 km/saat olan tropik fırtına şəklinə geri döndü. Güclü külək kəsilməsi və dəniz səthinin temperaturunun azalması tufanı əhəmiyyətli dərəcədə zəiflətdi. Nadin Oktyabr ayının 3-də ekstra-tropik siklona keçdi və tezliklə Azor adalarının şimal-şərqində yaxınlaşan soyuq cəbhə ilə birləşdi. Nadinin qalıqları 4 Oktyabrda Azor adalarından keçdi və yenidən adalara nisbətən güclü küləklər gətirdi.